khistorydata/jeongjo-sjw-relations huggingface dataset:
정조 9년 · 목
訓將具善復啓言。昨冬軍布減半蕩減。三百年所無之特恩。軍民莫不感祝。而至於訓局軍布給代。以關西木五十同分定。軍布曾無關西木取用之例。今不可創開。關西木還納備局。臣營江都仙源庫木五十同取用。限五六年。自本局。分排備充。事甚便好。敢達矣。從之。
정조 9년 · 강
命軍器寺別破陣給代。以雕羽價錢劃給。
정조 9년 · 목
訓將具善復啓言。軍器寺別破陣給代。自本寺。請得取用事。命下矣。甲胄米事當請得。而惠廳留儲不敷。適有雕羽價錢。以一千七百兩劃給。則朝家更無分定之事。敢達。從之。
정조 9년 · 강
命耆堂趙暾子一人。令該曹調用。
정조 9년 · 목
敎曰。召見之後。豈無優老之擧。耆堂趙暾加給歲饌。重臣家。近無立朝之人。因此聞有子三人云。人令該曹調用。耆堂嚴璹家。歲饌。一體加給事分付。
정조 9년 · 강
差下通編校正郞廳李家煥。
정조 9년 · 목
禮曹判書鄭昌順啓言。通編旣承從近還下之敎。不可不更加校正。然後可以入刊。郎廳李家煥差出。請使之着意擧行。從之。敎曰。今聞纂輯堂上言。大典通編雖已編次。校正之役。須有郎廳。可以分力爲之。郎廳一人啓下。以校正郞廳稱號。使令着意校正。校正後印役時。亦令監董。
정조 9년 · 강
拿處注書金鳳顯。
정조 9년 · 목
因政院請推。敎以。拿處。
정조 9년 · 강
以洪檢爲大司憲。李碩九爲執義。鄭濡爲掌令。申耆李萬應爲持平。韓光近爲司諫。韓商新李祖源爲正言。
정조 9년 · 목
敎曰。在外臺諫許遞。前望單子入之。
정조 9년 · 강
御仁政殿。行朝參。
정조 9년 · 목
具翼善冠袞龍袍。乘輿出仁和門。御仁政門。領議政徐命善曰。近日殿下所以靖朝象者。不出於鎭安二字。而從古聖帝明王。或因朋黨之私戰。姑以鎭安爲務者。則誠有之矣。曷嘗見亂臣賊子之萬世所必讎。而亦復含容假貸。當斷不斷。臣於前後言之。不啻屢矣。而天下之事。莫不有規模。臣未知今日之所黜陟勸激者。果何規模也。目下救弊之術。莫急於明示好惡。大定人心之趨向。伏願以好惡規模四字。作爲御世磨礲之具。予曰。卿言好矣。左議政洪樂性曰。領相所奏。其於今日鎭人心。立規模之道。實爲切至之言。而旣下好矣之敎。臣不勝欽仰之至。伏願益加體念。俾有實效焉。予曰。卿言亦好矣。○命善曰。臣以金斗默事。有所仰達矣。我朝雖無夷族之典。而如有之。則其至親。難免應坐之律矣。凶如此賊。逆如此賊之至親。固不宜廁名朝籍。況經筵之銜乎。請亟下削逸之命焉。予曰。斗默之於夏賊。爲幾寸乎。命善曰。斗默之父。與夏賊爲六寸親。斗默卽夏賊七寸侄。便是同堂之親矣。予曰。至於夏賊之逆。誠萬古所無。故朝家之處其親屬。雖有加等之議。而至於七寸親。則謂之强近之親則可也。若謂同堂之屬則似或過矣。命善曰。年前洪儀泳之登科也。以禧賊六寸。見枳於槐院分館。況夏賊凶逆。百倍於啓禧。設令斗默登第。宜枳塞於淸顯。至於抄選。則尤有所自別。豈忍使窮凶劇惡之至親。冒應是職乎。且聞此人。本無學識。且是不文。雖無累。難寘淸銜矣。予曰。予於夏賊支屬。豈有一分容惜之意。而以逆賊七寸之親。遽爲削逸。則亦似太過矣。其人之名望。果不合於是選。則雖無是累。不可冒應。而未能詳知。有難遽然處分矣。卿等或見此等前例乎。命善曰。沈錥載興。初無可論。而李養源亦削逸矣。樂性曰。領相所奏。實是不易之論矣。朝家之處此賊。雖無前之例。尙宜施之。豈可使此等大逆之至親。遽廁經筵之淸銜乎。前例有無。非所可論矣。判府事李福源曰。夏賊出後。其强近親屬。不可濫通朝籍。況抄選乎。且其不學無文。臣亦聞之矣。判府事金熤曰。凶逆如夏賊。則雖無服之親。難膺淸選。況七寸。便是至親。豈可以逆賊有服之至親。而濫膺抄選之任乎。聖敎則雖以無例之事靳許。而此有不然者。世豈有如夏賊之逆。亦豈有如此之前例乎。前例援據。不當議於似此凶逆矣。予曰。卿等之言亦有理。而雖此等凶逆之親屬。難施法外之例。如果有可據已例。則予何靳施於此輩乎。卿等須廣考已例。後日次對稟處。
정조 9년 · 강
校理洪文泳請金斗默抄選刊削。賜批。
정조 9년 · 목
文泳啓言。斗默以劇逆之至親。其名尙在抄選之中。視之若無釁之人。烏在其嚴懲討之道乎。俄者大僚之齊聲筵奏。實循輿論。而兪音未下。甚非所以鋤治親黨之意。金斗默抄選之名。特命刊削焉。批以。事係夏賊。無論若巨若細。惟以痛懲嚴治。以爲一分懲創之擧。而獨於金斗默事。何必如是靳持乎。非爲渠也。予所難愼者。爲渠職名也。且以事理言之。親屬若在應坐之中。則不可以抄選而寬假。寘辟可也。削逸可也。今乃不然。以渠族黨而刊削。得無未妥之嬚乎。俄於大臣筵奏。以此意縷縷提敎。大抵削逸。非爲無例。如斗默處地。未知果有所施之已例否也。已令廣考前例。後日更奏。爾等不必爭執。以待有司之考察。
정조 9년 · 강
命守宰周視畎畝。勸戒補助。
정조 9년 · 목
領議政啓言。第念年穀之豐歉。雖係於天。而農之勤慢。實在於人。以昨歲嶺東事觀之。或因種糧之不敷。或因民力之不給。一夫所受之田。十陳其五六云。爲守宰者。誠能周視畎畝。隨加勸戒。豈有是理。方當東作不遠。請行會諸道。使之嚴飭守宰。以補以助。俾無尺地不墾之弊。從之。
정조 9년 · 강
命不緊料窠。次第除減。需用諸節。務從剋削。
정조 9년 · 목
領議政徐命善啓言。目今財力之匱竭。中外同然。古則興利除害之道。外而方伯守令。內而掌賦之臣。商量料度。登聞于朝。今則諸處藩閫。每以支放之不足。輒請廟堂之區劃。其於國計。誠非細憂。以臣此奏。爲先出擧條。申飭中外。凡係不緊料窠。次第除減。需用諸節。務從剋削。其他生財之方。爛費究確。請俾盡興利除害之道。從之。
정조 9년 · 강
命全羅兵營巡操停止。
정조 9년 · 목
領議政徐命善啓言。全羅兵使孫相龍。春操取稟狀。今始來到。而昨旣有三南停操之命。本營所管三山城珍島獨鎭巡操及營將巡點。請一體停止事分付。從之。
정조 9년 · 강
命諸道分糴。平均排比。
정조 9년 · 목
領議政徐命善啓言。糶糴之法。蓋欲使倉儲無紅腐之患。民間有斂散之利。則固當精俵均給。俾無彼此多寡之異。而吏鄕輩從中操縱。每遇豐年。稍裕之類。請托倉屬。百計圖免。故貧戶所受。倍於歉歲。而收捧之難。職由於此。今當大有之餘。其所申飭。尤不容少緩。諸道分糴之時。使之一依帳籍與結夫。平均排比。請毋或有偏苦偏逸之歎。從之。
정조 9년 · 강
命判尹金履素譴罷。
정조 9년 · 목
領議政徐命善啓言。法官之不得在家出禁。自是定制。近聞除夕前數日。京兆堂上在私室。多發府隸。遍探私屠。騷擾頗多云。不可以事過而勿論。當該堂上。請施以譴罷之典。從之。敎以。不得在家出禁。固有朝令。而指如例出禁也。當初朝令之本意。差有間焉。蓋因憲府諸臺之年少生疏者。往往有法外駭擧故耳。大抵都民之事。京兆刑曹主之。後若因此擧條之申禁。爲堂上者。雖或目見其蔑法冒禁之擧。不敢登時發差推捉。則有乖法意。且關後弊。在家出禁一款。依卿所奏。更加嚴禁。至於發差。不必防塞。以此分付。
정조 9년 · 강
左議政洪樂性陳勉。賜批。
정조 9년 · 목
樂性啓言。大典通編。卽我聖上繼述之大孝。而古人所謂欲法堯舜。當法祖宗者。眞格言也。然則殿下繼述之大有光于前烈者。亦將自是書伊始矣。伏願懋哉懋哉。批以。好矣。當體念矣。又啓言。聖學高明。卓越百王。性命天人之際。微辭奧義。靡不貫通。如臣蔑學淺識。顧何談仁說義。捃摭腐陳。仰浼黈纊之聽哉。第今當元春。臨門受朝。責勵群工。臣亦不敢默無一言而退矣。竊伏念。人君之德。莫大乎體天行道。而春德主仁。撫辰體行之道。正宜仁政之布施矣。論仁者。只以照照慈惠。謂之仁。則是誠仁之一段也。非仁之合體也。故合之以義然後。始成仁之合體。今殿下愛人之仁太過。竝與元惡大憝而傅之生路。惡人之義不足。至於劇逆巨魁而寘之寬典。豈不有欠於天地大仁之全體也。三司諸啓。亦不無緩急輕重。而一例靳允。殆成陳言故紙。亦非所以惡惡罪罪之道也。竝乞亟賜允兪焉。敎以。前以此等事。悉諭予意矣。
정조 9년 · 강
飭守總而營侵民之擧。
정조 9년 · 목
守禦使鄭尙淳啓言。本廳所納各邑各樣身米及僧番錢。乃是京外軍校與僧軍支放之需也。今已歲翻。尙多未收。而許多守令。有難一一請罪。姑先更加嚴飭。解氷之初。首先畢納。而若復愆期。草記勘處之意。請出擧條知委。敎以。爲守總營納民邑受苦多端。似此不緊營門。不革幸耳。復豈可任其推剝。未捧之數。如未夥然。不必出擧條申飭。使之今年內修納。亦無不可矣。至於僧番錢之弊。日前已有判下於備局公事者。此無非兩營之所貽害。今日朝參。旣無一事半事之便民裕民者。則此等事緩頰。猶賢於己。令廟堂行會諸道。以守總兩營。無論平民僧徒。或有該營之侵漁者。隨現一一報營。自營卽爲狀聞事。措辭分付。如是下敎之後。諸道如拘京營顏私。不卽摘發陳聞。自有按廉査處之擧。竝以此意一體行會。
정조 9년 · 강
命兵曹貸下銀子。不多日內還報。
정조 9년 · 목
兵曹判書李在簡啓言。兵曹遺儲。漸至耗縮。雖以今番勅行時銀子事言之。各處貸下。爲萬兩。而松都則未報爲千餘兩。戶曹則貸去之後。無意還償。其在重軍需之道。不可任其延施。所貸銀子。不多日內。準數還報之意。請申飭。從之。
정조 9년 · 강
重推副總管李漢豊。
정조 9년 · 목
兵曹判書李在簡啓言。向來親臨犒饋日。臣於赴闕之際。路逢李漢豊。以犯馬之故。才已推治其下隸。而漢豊以總管。方赴侍衛。平服詣闕。殊涉可駭。副總管李漢豊從重推考。此後武臣平服出入。請另加申飭。從之。
정조 9년 · 강
命孝烈上言。待道臣狀聞許施。
정조 9년 · 목
禮曹判書鄭昌順啓言。凡朝家旌表之典。乃樹風勵世之具。近來孝烈請褒之上言。旣許子孫之登聞。故以人子顯揚之願。爲父母溢美之辭。勢所固然。不必深非。而見其狀辭。無以考信。果使卓異之行。著聞於州里。則道臣之採訪登聞。自有常憲。本曹之式年抄啓。新有定式。何待其子孫之私言乎。揆以事面。終涉猥䙝。此後爲父母以孝烈上言者。勿許回啓。必待道臣採訪狀聞後許施之意。請定式施行。批以。事係變通。出擧條。令廟堂稟處。
정조 9년 · 강
命田稅木升品尺數。預爲嚴飭。
정조 9년 · 목
戶曹判書鄭一祥啓言。田稅作木。升品尺數。皆有定式。而近年以來。每以升麤尺短者。苟充上送。點退則爲弊於民邑。參酌許捧則貽害於貢人。今年所納。若又如前麤短。則守令從重論責之意。出擧條。請預爲嚴飭。從之。
정조 9년 · 강
持平申耆以去文懋實陳勉。賜批。
정조 9년 · 목
耆啓言。去文懋實。爲治之要法。而殿下十年臨御。一念軋惕。恒軫去文之方。益勵懋實之政。培養多士。始自國學。式月課勸。賜賚便藩。則宜文敎丕闡。人材蔚興。而程式之文。雖有優長之效。純雅之儒。未聞賓興之美。作士之規。或未得其實耶。薦紳之列。未聞禮讓之風。閭巷之間。率多浮靡之習。導俗之化。或未得其實耶。則哲之明。卓冠百王。玉尺量才。爲官擇人。則庶幾百僚率職。庶績咸熙。而內而京司遞易。外而營邑箇滿。絕稀用人之實。何其無定規耶。荒年纔經。流民之歸業尙遠。舊糴納。村閭之儲蓄皆空。恤民之實。何其無明效耶。臺閣乏敢言之士。朝家無奬直之擧。無或求言之不以其實耶。經費之需。每患不繼。生財之策。徒煩講確。無或節用之不以其實耶。凡此六條。特其最甚。其餘事務。往往皆然。請深留聖意。益勉懋實之治。批以。所奏甚好。當體念矣。
정조 9년 · 강
持平申耆請前後姑停之啓。亟賜處分。賜批。
정조 9년 · 목
耆啓言。兩司連啓。事體固重。當初發論。旣出公憤。伊後爭執。亦遵古規。毋論罪犯之大小。律名之輕重。廷臣之所仰望。惟是亟下兪音。俯詢群情。而近日以來。處分間。姑停之間。其數滿十。今已歲翻。尙靳下敎。上以貽累於恢聽之德。下以有乖於執法之規者。誠非細故。請前後姑停之啓。亟賜處分。批以。言則好矣。更當量處矣。
정조 9년 · 강
罷承旨趙鼎鎭李祖承李集斗李兢淵職。
정조 9년 · 목
持平申耆啓言。李魯春疏語。觀其旨趣。閃忽叵測。孰不驚惑而在院承旨之當初退却。有若尋常疏章者然。其在聽聞。已極寒心。及夫侵斥喉院之後。所當論列罪狀。仰請處分。而該房經出之疏。全無痛嫉之語。竟至於循例捧入之境。不可寘而勿論。請伊日在院承旨。施以譴罷之典。從之。敎曰。李魯春疏到院時。在院承旨。竝罷職。
정조 9년 · 강
遞吏曹參議黃昇源。
정조 9년 · 목
持平申耆啓言。歲首朝參。三司宜備。昨夜開政之時。旣命在京無故人差出。則掌銓之臣。所當詳審排擬。而新除臺臣。多稱在外。事體所在。誠甚駭然。請參政銓官。從重推考。批以。問備太輕。當該政官遞差。
정조 9년 · 강
以朴祐源李義行朴天衡爲承旨。
정조 9년 · 목
敎曰。承旨前望單子入之。
정조 9년 · 강
校理洪文泳陳勉聖學。賜批。
정조 9년 · 목
文泳啓言。精一執中。舜禹之告戎愈勤。克復歸仁。孔顏之講磨丁寧。不待臣等之陳規。固仰聖治之益勉。而第念十載涖政。政無定規。一念圖治。治不傒志。紀綱猶未整肅。風俗轉益頹靡。竊以爲殿下誠正之工。猶有所未盡而然也。天理之公。或未能擴充。人慾之私。或未能淨盡。盂水之方圓。固有從來。治政之渙散。豈無所由。伏乞益勵實心。更進竿頭。批以。當體念矣。○又啓言。洪惟我春宮邸下。溫文之姿。已著天成。英睿之識。漸聞日啓。震邸已開。离筵將設。德性之成就。氣賁之薰陶。此其時矣。然而尙遠就傅之齡。猶近阿保之屬。羲經養正之訓。唐宗遇物之誨。隨處誘掖。不但作聖之工。實基於此。抑亦爲吾東方靈長之福。伏願深留聖意焉。批以。當體念矣。
정조 9년 · 강
金吾以李魯春還囚南間啓。
정조 9년 · 목
義禁府啓言。罪人李魯春。負犯深重。非比尋常。則移寘馬房。不但大乖獄體。亦不無防守疏虞之慮。請還囚南間。批以。如一律罪囚之或殺人命。或僞造印信者。當寒滯獄。慮其瘐死。貧者令該廳給糧米。令該曹給空石。大抵李魯春心術也擧措也。反復閃忽。誠有不忍正視者。當初不嚴囚之命。蓋欲早折其亂萠。使一世不至於漸染滋大。此政生道殺人意也。然止此足矣。惟渠情跡之彰著。且無關於問與不問。因一臺廳之故紙。竟至致斃獄中。則此殊非予本意。至於移囚馬房之擧。遠有泰績之已例。近有煥億之已事。鞠囚猶然。況時囚乎。非以魯春爲無罪而然耳。卿等何不領會乎。及今收殺之方。惟在捧供決配。否則又在於臺啓之從施。俾臺言一伸。而臺啓所請。卽設鞠也。予意前後筵中。悉已諭之。設鞠則竊以爲過矣。此而設鞠。夏賊本事。反有輕焉。罪浮於魯春者。萬一換面而出。則在其時。將請何許律名乎。予之較量酌處。實有煞費思慮。卿等知悉。亦以此批答。令兩司知悉。
정조 9년 · 강
政院議啓請亟允金吾之請。賜批。都承旨洪秀輔。左副承旨安聖彬。
정조 9년 · 목
議啓以爲。卽伏見禁府草記批旨下者。罪人李魯春還囚南間事。不惟不賜允從。至以渠之情跡。不關於問不問。爲敎。臣等奉讀未半。竊不勝愕眙驚嘆之至。噫嘻。魯春之窮凶絕悖。閃忽叵測。脈絡相通。決非渠一人之所獨爲者。惟當卽地嚴訊。鉤覈情狀。明正典刑。卽是不可少緩者。而久稽設鞠之擧。旋移馬房。反歸從輕之典。此何事也。今此金吾草記之據理仰請。實出共公之憤。則竊冀卽地允從。一例靳許。不爲開納。其在刑政。所損非細。臣等忝居出納之地。有不敢循例奉承。玆效繳還之義。伏乞亟允金吾之請。卽賜處分。敎以。卿年紀不少。何爲此生梗之論。俄下草記批旨。予則曰事理當如是云耳。後勿煩請。速卽頒布。
정조 9년 · 강
副司直宋載經陳疏自引。賜批。
정조 9년 · 목
疏略曰。嗚呼。國運不幸。逆變相踵。天理民彝。斁絕無餘。尙忍言哉。臣伊時適參邇列。旣不能碎首剸腹。以循臣死之義。則惟有益嚴隄防。益明義理。使好惡克正。而民志自定。倫綱丕敍而奸孼永戢。凡今廷臣。皆宜將此彝憲。貼在額上。無敢或失。而至若義理隄防之外。亦須務積誠心。弘揚德意。一遵恢蕩之道。以贊我殿下昭明中正之化。則人心和協。世道寧靖。祈永之本。亦在於斯。臣愚死罪。嘗以爲今之急務。莫先於此。而竊觀當世之所以施措者。率與臣之迷見戾。一家有犯。氏族幾乎皆廢。甚至於銓擬之無心見漏。恩點之偶然或靳。轉相疑懼。莫敢復擧。仍成一副規模。臣之竊不自揆。直情徑行。一世之所諱。而曾不少憚者。實亦自信其不背於道。而若其義理之不可不明。則臣之一念兢惕。惟恐其或至於踰濫而湮晦。故注措之際。精白難愼。不敢放過。前後六七政。僅通十一人。或謂之濫而太多。詈謗溢世。臣誠莫曉也。臣之政注。無一善狀。勤攻之言。臣固服罪。至於臺評。則只緣臣地寒勢孤跡畸望輕。數月以來。羹沸川豗。噂沓不已者。蓋不勝其危悖。雖以臣頑鈍。何敢晏然於輦轂之下。不思所以避遠駭機之圖也。莫如退伏邱壑。滅影息跡。歌誦聖澤。則生成之恩。與天無極。批以。鎭安隄防。難得其中。政注若一出公。公議可以副。卿其勿辭行公。
정조 9년 · 강
御涵仁亭。行專經文臣殿講。
정조 9년 · 목
敎曰。課講試所。都承旨進去。○予謂刑曹判書趙時俊曰。昨日領相所奏。判尹罷職擧條。卿見之乎。時俊曰。見之矣。予曰。禁令之下。雖不得如例出禁。若於路上。目見其浪藉。則爲法官。豈可不發差乎。時俊曰。聖敎誠然矣。
정조 9년 · 강
重推吏曹判書李命植。
정조 9년 · 목
敎曰。旣無情勢。而近日政牌。一味違召。事體道理。極涉未安。吏曹判書李命植從重推考。更爲牌招。違牌勿爲呼望。
정조 9년 · 강
命專經文臣金珍恪陞六。
정조 9년 · 목
敎曰。專經文臣南學訓導金珍恪。不但居首。禹貢一篇。瞬息突誦。不錯一字。可知其實才。此等之人。合有收用之擧。令該曹陞六。待窠卽爲調用。 惠陵別檢李亨逵[達:I-PERSON]。近 陵別檢相換。
정조 9년 · 강
遞承旨徐有防朴祐源。以徐龍輔林濟遠代之。
정조 9년 · 목
敎曰。左承旨右承旨在外承旨許遞。前望單子入之。
정조 9년 · 강
命吏曹判書李命植。更卽牌招。
정조 9년 · 목
政院啓言。吏曹判書李命植申飭之下。謂有情病。懸牌闕外。終不膺命。事體所在。誠極未安。請推考警責。敎以。懸牌有何所執。而如是處義。銓衡重任。決無輕遞之理。與參議。更卽牌招。申飭行公。又啓言。吏曹判書李命植。參議趙鼎鎭。再牌不進。推考傳旨及罷職傳旨。今方捧入。而所當更請牌招。係是一日三牌。何以爲之。敎以。俄下傳敎。不啻諄複。則判堂之如是違召。無意膺命。此何道理。此何事體。若此則政曹將無行公之人乎。近日朝象。避事。雖曰成俗。爲銓長者。亦欲乃爾乎。每夜以政官酬應。予亦不已勞乎。飭敎之下。政院之不爲催促。極爲駭然。大非惟允之意。此啓辭勿施。牌去來催促。參議傳旨。亦以休紙還下。牌去來。一體催促。夜深前。使之開政。
정조 9년 · 강
有政。吏曹判書李命植。參議趙鼎鎭進。
정조 9년 · 목
以李敬養爲吏曹參判。朴師崙爲大司諫。李身晦爲司諫。李思祚爲獻納。李尙載爲正言。鄭昌聖爲判尹。
정조 9년 · 강
分揀吳翼煥等禁推。
정조 9년 · 목
因專經文臣殿講不通人兵曹正郞吳翼煥。監察韓永運。副司果任希遠。典籍姜彙鈺。學諭崔雲翰。西學訓導李聖輪。前假注書朴蓍壽等禁推傳旨。敎以。分揀。
정조 9년 · 강
以李漢泰爲平安兵使。備薦也。
정조 9년 · 강
命同知朴鑚妻安氏。前同知洪晩成等。加給歲饌。
정조 9년 · 목
因京畿監司金思穆老人歲饌題給狀啓。敎以。廣州前同知崔加樂。安城前同知文徽。永平同知朴鑚妻安氏。楊州同知洪晩成。加給歲饌事回諭。
정조 9년 · 강
遞承旨朴天衡。以李兢淵代之。
정조 9년 · 목
天衡不爲仕進。敎以。許遞。前望單子入之。
정조 9년 · 강
命徐有防朴祐源敍用。
정조 9년 · 목
敎曰。再昨日譴罷承旨。竝敍用。
정조 9년 · 강
以呂善亨爲承旨。
정조 9년 · 강
命楊根縣監陞付郡守。
정조 9년 · 목
吏曹啓言。安東利川瑞山楊根。皆以大逆不道罪人胎生邑。去丙申降號矣。今年已準十年之限。安東利川則還陞府使。瑞山楊根陞爲郡守。而楊根縣監尹馹。未經五品。依例請改差。允之。敎以。格例事小。遞易弊鉅。時縣監陞付郡守。
정조 9년 · 강
命時囚金德老等照律。
정조 9년 · 목
義禁府啓言。成均學諭金德老玄杞等。身爲典祀官。莫重祭需。初不致察。互授陪進。事之驚駭。莫此爲甚。請以此照律各杖一百收贖。告身盡行追奪。私罪啓。允之。又啓言。公山前判官朴綏源。罪人押送。何等嚴重。而當該將卒。不善申飭。逃失之擧者。固已萬萬可駭。逃失之後。亦不卽報營者。尤極無狀。請以此照律。罪杖六十收贖。奪告身一等。私罪施行。允之。敎以。功議。各減一等。○又啓言。前牧使李廷恢。漂人問情。不卽擧行。逗留洋中。已極痛駭。朝令之外。漂人之迂過他島。唐船之任自憑視者。節節駭妄。請以此照律。杖一百。徒三年收贖。告身盡行追奪。私罪啓。允之。敎以。功議。各減一等。又啓言。南陽府使李翼純。驪州牧使李重馥等。身爲獻官。典祀官之互換陪進。旣不能覺得。莫重祭享。有此做錯之擧。請以此照律。各笞五十收贖。解見任。私罪施行。敎以。竝付過放送。又啓言。 廟司令權應範。 享禮何等肅敬。而身爲 廟司。剪燭之際。至有失措。事雖無妄。罪固難恕。請以此照律。杖八十收贖。奪告身三等。私罪施行。敎以。旣非故犯。且是遠人。以公罪勘放。
정조 9년 · 강
放定配罪人張思良等。
정조 9년 · 목
刑曹啓言。稟秩罪人申★(氵+策)。未至配所罪人張思良等。罪犯不輕。或至配屬耳。今不可遽議放釋。請竝姑寘之意。分付道臣。敎以。稟秩中張思良。朴成益竝放送。
정조 9년 · 강
大司諫朴師崙陳疏自引。賜批。
정조 9년 · 목
疏略曰。臣年紀衰頹。曚昧吏事。向叨東邑。適値歲歉。政失懷保。罰止編配。惶蹙震越。措躬無地。豈意旁流之霈澤。至推均視之普惠。特垂寬典。卽賜宥還。闔門感祝。圖報無階。迺者薇垣除旨。忽下。召牌儼臨。宜卽竭蹶叩謝。而追思宿愆。尙覺靦面。噫。彼嶺峓流戶。素無恒產。隨時聚散。雖其習俗。而若使字牧之官。克盡撫綏之策。亦豈無安集之道。而四朔私賙。畢竟逃流之許多。莫非臣不善接濟之致也。御史以此勘臣。亦已足矣。而嚴棍面任。勤定戶數。乃以八百登聞。實莫曉其所以也。玆敢仰暴衷懇。亟削臣職。俾安私分。臣雖不敢以言官自居。而懲討大義。有不容泯默。玆敢略陳焉。嗚呼。義理日晦。惡逆層生。凶徒寔繁於丙丁。亂孼復熾於庚辛。雖以我殿下好生之德。每思鎭安之方。而千變百怪。式月斯生。豈無其所以然也。國榮之沮遏大計。德相之肆發凶言。生前之顯戮未施。死後之孥籍尙稽。乃有通天地亘古今。所未聞之夏賊出矣。支屬之殄滅。黨與之鋤治。可以洩神人之憤。而廷論交發。天聽尙靳。此又刑政之失之太寬者也。亂孼有潛長之慮。鬼蜮闖復售之形。種下生種。至有尹得孚李魯春而極矣。或偃處城闉。或移寘馬房。執法之論。尙未格聽。伏願廓揮乾斷。克從諸啓。批以。所陳悉諭諸批矣。爾其勿辭察職。
정조 9년 · 강
諭山林金鍾厚等。
정조 9년 · 목
敎曰。爲國乎。莫善於崇儒。儒者有國楨幹。非儒曷與。予一人窹寐側席。惟儒者是求。念予敦召爾等。非止一再。第誠淺禮薄。未能亟回高躅。於予心固有所恧。在爾等幼學壯行之義。亦豈不有歉也哉。顧予治不從欲。世道如水益下。風敎之漸夷也。將須爾等而扶之。俗習之漸渝。將須爾等而整之。朝士大夫之無所矜式也。將須爾等而標準之。予所期望之者。豈亶使然。禆益我寡躬。輔導我元良。尤屬第一急務矧今三陽回泰。天時方新。體元茂對之政。在予一初之會也。爾等旣膺旌招。又居宮銜。曷可不幡然惠我。庸副我如渴之意也。且爾等。以世祿之臣。讀書林下。夙抱經濟。若謂予一人未可相助爲理則已。不然則是豈爾等退處之日乎。爾等勿以予言爲備例。卽起登途。以副予側席延佇之望事。下諭于諸山林。
정조 9년 · 강
召見承旨徐龍輔于重熙堂。
정조 9년 · 목
予曰。丙申七月以後政院日記竝持入。備邊司丙申謄錄册。及內閣所寘御製册子臨軒功令。注書持入。
정조 9년 · 강
遣承旨詣 宗廟　景慕宮。奉審摘奸。
정조 9년 · 강
有政。吏曹判書李命植進。
정조 9년 · 목
以申耆爲副修撰。鄭一祥爲知經筵。
정조 9년 · 강
召見抄啓文臣金啓洛等于重熙堂。
정조 9년 · 목
敎曰。予方修整日省錄。爾等分掌抄寫之役。
정조 9년 · 강
遞承旨徐龍輔。以李祖承代之。
정조 9년 · 목
敎曰。右副承旨許遞。前望單子入之。
정조 9년 · 강
召見承旨李祖承。前全羅監司李在學于誠正閣。
정조 9년 · 목
予曰。近日日氣和燠。似不更寒矣。祖承曰。今日甚和燠。且有雨意。解土似不遠矣。
정조 9년 · 강
御春塘臺。行內試射。
정조 9년 · 목
具平戎服。乘輿出萬八門。由靑陽門。詣春塘臺。降輿陞座。敎曰。今番慶科出身。將赴宣薦取才。而兵判今日設場云。其規矩甚峻。入者絕罕。遐外武士之空往空來。實爲矜悶。亦非朝家所以廣慶餙喜之意。今欲親臨試取。兵判及禁軍別將。率應試武士。卽爲來待。而服色則以戎服爲之事分付。少頃兵曹判書李在簡。禁軍別將李得濟。率武士來待。予命入龍虎營前排。使兵曹判書禁軍別將率入。設五色小布。一中者皆許入格。不中者考講。粗以上爲入格。九十七人皆得參。予召問姓名。敎曰。爾等中誰有舊榜或閑良。昨年慶科人居多。爾等若或未入格。則不知幾年付職。朝家以此軫念。特命召爾等。親臨試取。無一人不參。蓋示朝家志慶之意。爾等其知之。諸武士一時拜跪。歡聲如雷。
정조 9년 · 강
命甲辰册封慶榜應薦人取才規矩。依今日帳殿試取例。
정조 9년 · 목
敎曰。今番册封慶武擧科榜。拔例廣取。數至數千。臈月宣薦。亦令拔例廣取。數爲百餘。蓋欲使渠輩亦識廣慶之意。向見取才人入格。厪爲二十餘人。未參之數。如是夥然。且聞遠外。亦多未及赴試云。又令不拘常格。更許試取矣。聞於今日設場。或有遺珠數多。令兵判率領來待。持試講射。講之粗牲。射之一中人。竝除取才。從分數次第口傳。俾知此擧。亦出廣慶之意。邦慶無前。雖無可據之例。猶且爲之。因此思之。新榜赴場之額數。遇慶科則朝家特許除防。此足爲旁照之一端。以甲辰册封慶榜應薦者。勿論宣部薦。取才規矩。一依今日帳殿試取例。小布一中。講粗以上。二枝中取一枝事。分付三廳。亦令兵曹依此知悉。又敎曰。今乙巳春等武藝廳試射。別監金瑞應。柳葉箭一巡三中五分更試三分。趙元輪宋應昌。鐵箭三矢入格。竝直赴殿試。武藝出身嘉善浪世龍。柳葉箭一巡四中。加資。
정조 9년 · 강
命前全羅監司李在學仍任。
정조 9년 · 목
敎曰。前全羅監司李在學仍任前職。使之不多日內辭朝。
정조 9년 · 강
命會寧開市完畢。撰出回咨。轉致北京。
정조 9년 · 목
備邊司啓言。會寧開市。旣已完畢。令槐院撰出回咨。定禁軍騎撥。下送于灣府。傳給鳳城將。請以爲轉送北京之地。允之。
정조 9년 · 강
戶曹判書鄭一祥。副司直洪良浩。兵曹參判李得臣。工曹參判鄭宇淳陳疏自引。竝賜批。
정조 9년 · 목
一祥疏略曰。臣隨分冥行。觸事憒憒。早晩僨誤。固已自科。果以前任金吾事。臺參堂啓。相繼論斥。臣滿心悚恧。罔知攸措。噫嘻李魯春之負犯何如。關係何如。而伊日移囚之命。旣下於輦路。鞫囚之未及究覈者。爲慮徑斃。移寘救療。不無近例。故倉卒之際。不免率爾擧行。公議迭發。遣辭至峻。揆以邦憲。合被重律。亟令鐫削臣職。重勘臣罪。批以。卿其勿辭行公。○良浩疏略曰。南間罪人李魯春移囚馬房之敎。旣下於輦路。不能登時爭執。果然論斥之言相繼。私心兢慄。何可以職名之已解。晏然自恕乎。亟降威罰。以伸公議。批以。卿其勿辭行公。○得臣疏略曰。臣之待罪金吾也。伏聞南間罪人李魯春移囚之命。知慮未周於爭執。職責自著於僨誤。果然司直之論。次第而至矣。敢陳自引之章。亟命有司。嚴治臣罪。以爲不職者之戒焉。批以。卿其勿辭行公。○宇淳疏略曰。臣向於待罪金吾之日。未效執藝之義。自著溺職之罪。何可以晏然自掩。蹲冒官次乎。亟賜重勘。以爲人臣不職者之戒焉。批以。卿其勿辭行公。
정조 9년 · 강
命二十一日。輪對爲之。
정조 9년 · 목
因政院啓稟。有是命。
정조 9년 · 강
命戶曹判書鄭一祥更爲牌招。
정조 9년 · 목
政院啓言。戶曹判書鄭一祥牌不進。推考傳旨。今方捧入。而　御筆奉詣。事體至重。如是違牌。事甚未安。請更爲牌招。敎以。寧有如許事體。更卽牌招。
정조 9년 · 강
命專經武臣殿講。以試射代行。
정조 9년 · 목
因政院武臣殿講取稟。敎以。近來武弁全不習射。觀於宣傳官等射會單子。益可知之。今番則以試射代行。無分人。當別樣重勘。先令知悉。日子。春和後。待下敎擧行。
정조 9년 · 강
遞承旨徐龍輔。以李文源代之。前望也。
정조 9년 · 강
命前判尹金履素敍用。
정조 9년 · 목
敎曰。雖出官師之警。終非防禁之事。前判尹金履素敍用。
정조 9년 · 강
召見校理成種仁。注書洪義浩于誠正閣。
정조 9년 · 목
予曰。日省錄修整。今至何境耶。注書洪義浩曰。幾至數月日記。而姑未正書矣。予曰。玉堂上番之所修。其果畢耶。校理成種仁曰。姑未畢矣。予曰。諸臣分讀已修者詳準。若有誤書處。付標。
정조 9년 · 강
命倭館行廊造給。令廟堂稟處。
정조 9년 · 목
右副承旨李義行曰。臣於倭館事。有此欲陳者。今因言端。敢達矣。倭館行廊。乃是送使輩入接之處。而自經年前燒燼之後。未及改建。不但倭使之容接難便。其在交隣體面。亦甚苟難。旣是不可不造給者。則不可許久稽滯。下詢廟堂。及時商量。俾卽造給。似合事宜矣。敎以。出擧條。令廟堂稟處。
정조 9년 · 강
重推京畿監司金思穆。
정조 9년 · 목
備邊司啓言。因傳敎。婚葬過時之類。三十邑。皆以無乎報來。堇以一二人塞責者。只是六邑。其全不顧助而不報營委折。京畿監司金思穆處。發關査問矣。卽見所報。則以爲廣州驪州砥平楊根永平加平長湍積城漣川朔寧陽川金浦通津衿川安山仁川果川陽智水原陽城竹山永宗等邑鎭。則未婚葬之類。依新頒定式。時加採訪。而昨年穡事少稔。親戚隣里。互相顧助。婚娶無愆。葬埋以時。別無自官顧助者。故初無修報云。楊州高陽喬桐富平龍仁南陽振威等邑。則雖有斗粟兩錢助給。以此小小助給之物。至於轉達。恐涉煩屑。果未修報云矣。廣州等二十三邑鎭之不體朝令。諉以年事之稍登。無一人顧助。有違奉行之道。至若楊州等八邑。勿論多寡。旣有顧助之物。而初不據實枚報。今乃以煩屑爲辭者。殊欠誠實。各該守令。不可無罪。而許多人之一時論勘。恐有貽弊之慮。不餘之道臣。爲先從重推考。有助無報之邑。更爲修整啓本上送之意。請分付。允之。
정조 9년 · 강
遞判尹鄭昌聖。以趙瑗代之。
정조 9년 · 목
敎曰。未肅拜判尹許遞。前望單子入之。
정조 9년 · 강
命延曙察訪姜鳳瑞照法重勘。
정조 9년 · 목
京畿監司金思穆。以延曙察訪姜鳳瑞投印徑還。爲先罷黜。其罪狀。令攸司稟處馳啓。敎以。投印旣關紀綱。面斥又甚乖悖。爲先拿問嚴處。以爲照法重勘之地。
정조 9년 · 강
有政。吏曹判書李命植進。
정조 9년 · 목
以愼師稷爲持平。李敬一爲副校理。鄭致淳爲副修撰。
정조 9년 · 강
景慕宮酌獻禮。命二十一日爲之。
정조 9년 · 목
敎曰。二十一日。　景慕宮酌獻禮爲之。今春　廟享。姑未親行。　宮享。不得已攝儀矣。情禮曷勝缺然。二十日。當詣齋所。翌日曉頭。行禮還宮。道由館峴。以此分付。
정조 9년 · 강
命再明日次對。明日來會。
정조 9년 · 강
命明日次對。各司久任郎廳。同爲入侍。
정조 9년 · 강
景慕宮酌獻禮祭文。命親撰。
정조 9년 · 목
因政院啓稟。敎以。祭文當親撰以下。
정조 9년 · 강
行召對于誠正閣。承旨呂善亨。玉堂成種仁申耆。閣臣尹行任。假注書朴蓍壽。兼春秋金健修。史官李崑秀。
정조 9년 · 강
還差備堂趙瑗金履素。
정조 9년 · 목
敎曰。判尹趙瑗。行副司直金履素。備堂還差。
정조 9년 · 강
命過期未婚未葬之類。令廟堂發遣郎廳摘奸。
정조 9년 · 목
漢城府啓言。過期未婚未葬之類。依例分付各部。搜訪報來。別單書入。敎以。京司爲諸道之所表準。而婚葬愆期人抄報之數。若是零星。是豈前後申飭之本意。卿等推考。此文書還給。使之更招。各部官員。更招。文書修整後。竝令該府拿問處之。如是下敎之後。各部虛張數爻。惟以塞責爲主。致令無告惸獨。如前漏落。婚不以時。葬或愆期。當隨現。該部官。另當嚴繩。以此嚴飭。差待數日。精抄與否。令廟堂發遣郎廳。使之出沒閭里。摘奸以來。待回報草記。備郞勤慢。分遣史官按廉。亦令知悉。
정조 9년 · 강
重推江界府使洪和輔。
정조 9년 · 목
刑曹啓言。江界府使洪和輔。係是朝官。請移義禁府處之。敎以。草轎與獨轎雙轎有異。且非連日乘轎。此時守令遞易可悶。爲先緘辭。從重推考。
정조 9년 · 강
命時囚姜鳳瑞保放。
정조 9년 · 목
義禁府啓言。延曙察訪姜鳳瑞原情。泛稱遲晩。請刑推。敎以。果如囚供。柳誼事極爲乖悖。稔知誼也素有徑情之事。而此事爲最甚焉。郵官雖曰秩卑。卽亦朝家命吏。寧以已往之微憾。作此無前之駭擧。況站舍之圍寘。外門之牢鎖。似已快雪宿忿。而此猶以爲不愜。擺議遮路。送校對叱又處等。太妄率。誠有是也。不可無重勘。事當拿問査處。而係是受符之任。例不得仍佩寘對。先令該道。卽爲嚴査。狀聞後拿處。此囚保放。待査啓來到。還囚捧供。
정조 9년 · 강
吏曹參判李敬養以母病陳疏乞遞。批許救護。
정조 9년 · 목
領議政徐命善曰。臣等參在宮銜。歲新後尙未行相見禮。下情不勝伏鬱。予曰。近則好在。長時嬉戲。且處深宮。稍待日氣之和暢。可行相見之禮矣。左議政洪樂性曰。今則言語等節。伏想日就矣。予曰。言語則尙未分明。　先大王寶齡。在五六歲。猶未快解言語爲敎。予所仰聽者也。此必有所受而然矣。命善等曰。言語之晩覺。甚好矣。予曰。戶判今日何不入來耶。　御製刊役。連爲監董之意。承旨昨果分付乎。承旨李祖承曰。昨日果爲分付。今方監董云矣。予曰。然則今日之懸病何故。命善曰。似或以金吾事。自引而然矣。予曰。此則過矣。一番陳疏足矣。何必更引。樂性曰。似聞有實病矣。予曰。戶曹郎廳。想必知之。入來戶郞。使之進前。李正模進伏。予曰。　御製　御筆懸板刊役。判書果爲監董乎。正模曰。今方監董矣。予曰。此是　肅廟御筆。紗籠之外。又設門扉以懸。而明日擧動前。使之陪進。　御製則今日陪進可也。命善曰。因禮判鄭昌淳[順:I-PERSON]所啓。此後爲父母。以孝烈上言者。勿許回啓。必待道臣採訪狀聞後許施事。有令廟堂稟處之命矣。考見法典。則子孫爲父祖。妻爲夫。弟爲兄。奴爲主。許令申聞。係於訴冤條。孝烈請褒事。乃干恩。非訴冤。揆以法意。自在猥濫之科。而近因一番開路。以致紛紜繼起。恩典之屑越。固非細憂。而虛實之相蒙。亦所當念。一依重臣所奏。請定式施行。予曰。左相之意何如。樂性曰。子孫之議其父祖行誼。不但道理之如何。干恩與訴冤有異。不可以四件事論。禮判所請。儘有意見。依領相所奏。定式施行。似好矣。予曰。式年回啓。旣有定式。至於子孫之爲父祖請旌請贈。終涉干恩。然不必設法禁之。自今爲式。此後以此等事。猥濫上言之類。政院直寘猥秩。勿下該曹事分付。予曰。吏判凡節。今則何如。命植曰。非但病勢之無減。多有情勢之難安。煩不敢盡達。予曰。卿何必每言情勢耶。銓衡任重。着意振勵好矣。予曰。頃日領相所奏判尹請罪事。予則不以爲然。在家出禁則固爲不可。而閭里之狼藉冒禁者。何可不禁耶。命善曰。冒法狼藉。固所當禁。此則不然。旣出十牌。又送家隸。多有駭擧。不無騷擾呼冤之端也。予曰。卿言亦復好矣。予意則不然。善聞自前修擧之堂上。或有多出別牌之事云故也。此則不必禁之。命善曰。不必防禁之聖敎至當。而前判尹事。則終不可無薄警也。予曰。官師相規。近來絕罕而此則卿言旣出相規。故初旣允從。旋命收敍者。予意蓋有在矣。予曰。日前試射時。宣薦取才傳敎。卿等見之否。命善曰。臣等伏見傳敎。實不勝欽誦之至。予曰。此亦出於同慶之意也。予曰。兵判與將臣進前。李在簡徐有大李昌運等進伏。予曰取才事。何以則善爲區處。無致諸人抑鬱之歎耶。有大曰。在前則通瀜用之。而今則只是一二內當付。故必致多年抑鬱之弊矣。予曰。總戎使之意何如。昌運曰。一二內若令盡付。則似有元禁軍輩稱冤之端矣。命善曰。渠等之越薦。亦云榮矣。雖未卽付。庸何傷乎。予曰。前銜人則例皆卽付。未如何故耶。大體近日禁軍之弊。有何可言者耶。有大曰。今旣有言端。故敢達矣。如宣傳官之旣經近侍者。一或落仕。便歸行伍者。事涉如何。此則不爲還付於禁軍。則似好矣。予曰。禁軍之弊。無人不言。今日禁將之奏又如此。前銜還付者之稱冤。容或無怪矣。命善曰。禁軍之弊。不無其弊。而古法猝難變革。遐方之人。多年沈屈於行伍者。甚可矜悶。至於前銜人。則尤以爲難堪云矣。予曰。此是張志恒所奏之事。而亦是古例然也。有勢者之謂不便固也。而無勢之人則亦有因此付職之階。且左相爲兵判時所定久勤之法。亦甚好矣。今番取才人。若盡付於五番。則元禁軍必多稱寃。若只付一二番。則猝難盡付。須廣詢於時原任將臣及曾經禁軍別將處。無或例規。各出意見。以好箇道理。消詳停當。今日收議。明日草記稟處。予曰。久任郎廳次第進前。司僕僉正李宜蓍進前。問職姓名及職掌。遺在。備邊司郞廳鄭麟采等進伏。予曰。備郞趙雲行。言語不分明。爲先拿處。禁衛營從事官許湛進伏。予曰。遺在雖或一合一夕。若有相違。則當各別重勘。詳奏可也。奏訖。予曰。如是相違。豈有如許紀綱。爲先先汰後拿。
정조 9년 · 강
命益山都會軍點。營將代行。
정조 9년 · 목
領議政徐命善啓言。全羅監司趙時偉狀啓。以爲禁御軍上番時。兵使點送。貽弊不貲。營將代行。旣有已例。今番益山都會軍點之行。依近例。以附近礪山營將。從便代行事。請令廟堂稟旨分付矣。兵使點送。可見重軍政之本意。而令當農節。且値道帥臣迎送之時。民邑省弊之道。不可不曲念。營將代點。請依狀請施行。從之。
정조 9년 · 강
命機張封山失火根因。更加譏詷。
정조 9년 · 목
領議政徐命善啓言。慶尙左水使許★(氵+近)狀啓。以爲機張縣長安封山失火。稚松之觸大枯損。其數夥然。該邑鄕色及禁火山任等。拿致重棍。放火奸民。嚴飭譏捕。而地方官勿罷。旣有事目。不敢直爲論罪。請令廟堂稟處矣。封山失火。自有許多奸情。地方官則旣有受敎。雖無可論。放火根因。不可漫漶彌縫。更加譏詷。期於捕捉。以爲準法勘繩事。請分付。從之。
정조 9년 · 강
命倭館行廊燒燼處造給。更令萊伯狀聞。
정조 9년 · 목
領議政徐命善啓言。因左副承旨李義行所啓。倭館行廊燒燼處。俾卽造給事。有令廟堂稟處之命矣。溯考謄錄。則倭館修葺改建之役。或至八九年始許。或至六七年始許。今此燒燼在於庚子冬。今不過四年餘。姑不至於時急。且其物力實無區劃之道。更待今明年。鳩聚拮据。請許令改建。敎以。更令萊伯參以事情。仍具意見。狀聞後稟處。
정조 9년 · 강
前持平李晴承重祖。依例推恩。
정조 9년 · 목
領議政徐命善啓言。前持平李晴承重祖年今七十九。侍從臣之推恩於承重祖。乃是法典所載。而必經筵稟然後始可擧行云。李晴承重祖。依例推恩事。請分付該曹。從之。
정조 9년 · 강
命進士回榜人徐命鳳僉知啓下。
정조 9년 · 목
左議政洪樂性啓言。前察訪徐命鳳。以　先朝登極慶增廣進士。今年爲回榜之年。在前無論大小科。回榜之人。關由朝家然後。始爲謝恩遊街云矣。今亦依例擧行事。請分付。敎以。謝恩遊街等節。許令依例爲之。且其榜名。聞甚稀貴。令該曹今日政。僉知啓下。
정조 9년 · 강
景慕宮胎封石物加封時。命繕工監觀象監堂上。以一員兼進。
정조 9년 · 목
禮曹啓言。　景慕宮胎封石物加封。待明春解凍擧行事命下矣。石物工役。前期整待之意。已爲出擧條。分付於該道道臣。而今則歲翻已久。解凍不遠。 胎室石物加封吉日。卽令觀象監推擇。而依前例。觀象監宦員及繕工監監役官各一員。令本監擇定。前期下去。眼同看役。而觀象監官下去時。告由祭香祝。仍爲受去設行。觀象監乃繕工監提調。則石物排設臨時。下去董役事。請分付。允之。敎以。繕工監觀象監堂上。以一員兼進。監役。以地方官。兼監役擧行。此外只相地官及觀象監員役帶去。而繕工監則勿爲進去。皆令本地方擧行。以除廚傳之弊事分付。觀象監提調二員。俱是老病人。竝許遞。今日政。使之各別擇擬。
정조 9년 · 강
景慕宮擧動。命留陣留營除之。
정조 9년 · 목
兵曹判書李在簡啓言。在前　景慕宮擧動。路由館峴時。隨駕軍兵。以入直擧行。而今番則經宿。當以出番軍隨駕矣。隨駕留陣以何營。而禁軍幾番。馬步軍幾哨磨鍊乎。敎以。訓局步軍八哨。馬軍二哨。爲先後廂。禁軍一番隨駕。留陣留營。竝除之。
정조 9년 · 강
分揀時囚許湛趙雲行。
정조 9년 · 목
因囚單。敎以。分揀。
정조 9년 · 강
施參判鄭志儉隱卒之典。
정조 9년 · 목
敎曰。卽見禮曹單子。慘惻之極。無以爲諭。此宰臣文學材識。嘗所倚仗。自宮銜而至閣職。與故海伯。聯武嚮用。周歲之間。相繼長逝。尤爲嗟惜。隱卒之典。豈或異同。卒參判鄭志儉家。別致賻倍數輸送。令該曹擇給柩材。其子待年限。卽爲調用。
정조 9년 · 강
遞都總管尹防。副總管李圭金頤柱。以尹東晢李致中李鎭翼代之。口傳也。
정조 9년 · 목
因變通草記。敎以。身病人許遞。
정조 9년 · 목
以黃昇源爲吏曹參議。申思運爲大司諫。金履鏞朴孝參爲掌令。柳雲羽爲獻納。成德雨爲修撰。
정조 9년 · 강
行 社稷祈穀大祭。
정조 9년 · 목
時至。具冕服。乘輿出齋室。至北 神門外降輿。入西 神門。就版位行四拜禮。詣盥洗位盥手。禮儀使禮曹判書鄭昌淳[順:I-PERSON]。導詣 社壇。陞自北階。詣 神位前。三上香眞幣。進幣瓚爵官知敦寧徐浩修。奠幣瓚爵官吏曹參議趙鼎鎭。次詣后土氏神位前。上香奠幣。次詣 國稷神位前。上香奠幣。降復位。捧俎官奉牲匣以入。薦俎官戶曹判書鄭一祥。以次跪眞。行各位初獻禮。大祝兵曹正郞徐義修。修撰申耆。待敎李崑秀。檢校待敎尹行任。讀祝文訖。降復位。亞獻官。左議政洪樂性。終獻官判府事李福源。行禮如儀。行飮福禮。禮畢出西神門。過北 神門外。乘輿入齊室。少頃改具遠遊冠絳紗袍。乘輿出齋室。至 社稷門外。降輿乘輦入敦化門。至協陽門。降輦乘輿還內。
정조 9년 · 목
敎曰。領府事金相福家。依昨年例。加數輸送。金奉朝賀致仁今年入耆社。衣資食物。優數輸送。原任閣臣李判府事福源家。知事黃景源家。參考昨年例。元歲饌外。加數輸送。奉朝賀徐命膺家。依此加送。
정조 9년 · 강
太廟歲首展拜。 景慕宮展拜。命以。初三日爲之。
정조 9년 · 목
因禮曹啓稟。有是命。
정조 9년 · 강
奉謨堂展拜吉日。命旬前擇入。
정조 9년 · 목
因奎章閣啓稟。有是命。
정조 9년 · 강
下勸農綸音于八道兩都。
정조 9년 · 목
敎曰。三元之日。十行之綸。槪無歲無之。而今歲此日。予意尤有切焉。昨秋稍熟。民食粗裕。或可以少寬予宵旰之憂。而憧憧一念。反有甚於歲饑之時。嗟。我八路良長吏。能知予此心否耶。蓋常人之情。易忽於少逸。古語曰。瘠土之民勞。沃土之民逸。予則曰。豐年之民亦逸也。彼蚩蚩者。安知勞逸之利與害。惟在勸不勸如何耳。今日卽月正元日也。上辛祈穀。亦在是日。碩牲潔幣。躬將歲事。穆穆洋洋。庶幾監臨在上矣。況客臘之雪。不啻三白矣。屢豐之慶。已有先兆。而雨暘雖適。弗菑不種。何以望秋。若夫或灌其溝澮。或庤其錢鎛。或借牛而相資。或發倉而爲助。饁婦之勤其職也。保介之知其時也。斯皆爲農之先務。予歲歲而言之。申申而飭之。今不待更提。而若吏若民。尙得以悉其要矣。第恐吾民或以少登而忽之。凡於俶載擧趾之際。自失東作之期。又恐字牧之官。諉以民力之少紓。勸諭亦違其方。此予所以旣戒之又勉之。播告之修而不憚煩者也。予有衣繡之臣。田野之荒闢。自可按問而賞罰之。其敢忽諸。齋曉耿耿。駐蹕宣諭。予旣不以例言。須亦勿以例聽事。下諭于八道監司兩都留守處。
정조 9년 · 강
命政院堂后朔債復舊。
정조 9년 · 목
敎曰。院規雖未復舊。適値歲初。政院堂后朔債。依例復舊擧行。
정조 9년 · 강
再明日 延祐宮展拜後。仍詣 義烈宮。命展拜。
정조 9년 · 목
敎曰。再明日歲謁展拜時。依昨年例。先詣 宗廟　永寧殿展謁。次詣 毓祥宮　延祐宮。次詣 景慕宮展拜。以此知悉。
정조 9년 · 강
判下兵曹　太廟展謁時軍兵磨鍊草記。
정조 9년 · 목
因該曹草記。敎以。禁營出入番鄕軍騎士。爲先後廂。御營留陣。禁軍三番隨駕。
정조 9년 · 강
遞總管廣陵君烻尹東晢李鎭翼。以鶴林君焴。西春君爗具㢞代之。
정조 9년 · 목
因總府變通草記。敎以。許遞。前望單子入之。
정조 9년 · 강
命遣史官領府事金相福家。以筵敎傳諭。問病以來。詣　景慕宮齋宿。
정조 9년 · 목
具翼善冠袞龍袍。乘輿出賓陽門。至明政門。降輿乘輦。至觀旂橋。降輦過橋。乘輦仍詣　景慕宮。至下輦所。降輦。乘輿至下輿所。降輿。入齋室。仍具冕服。出就版位。行再拜禮後。入　廟內奉審訖。還入齋殿。予曰。諸臣今日以朝服參班乎。承旨安聖彬曰。然矣。予曰。今日則以黑團領爲之。亦無妨也。予曰。當親書祝文。祝板及祝文紙奉入。親書訖。命本宮守僕。誦奏祭物件記及笏記。
정조 9년 · 강
命進御人蔘養胃湯一貼煎入。榻敎也。
정조 9년 · 강
行　景慕宮酌獻禮。
정조 9년 · 목
時至。具冕服行禮如儀訖。還入齋殿。改具翼善冠袞龍袍。乘輿出宮門。至觀旂橋。予問承旨李祖承曰。館學儒生祗迎到記。爲幾人乎。祖承曰。元居生爲八十九人。寄齋爲二十人。四學齋任爲十人。敎以。太學掌色入侍。掌色進前。予各問姓名。仍敎曰。汝等自昨待令云。今日則早退。仍入明政門還內。
정조 9년 · 강
飭册封慶科。宣薦人區處之規。
정조 9년 · 목
兵曹啓言。依下敎。册封慶科宣薦人區處事。詢問於時原任將臣及禁軍別將處。則訓將具善復以爲。慶科出身之宣薦取才者。收用之政。與滿六朔者。一體爲之。塡代之時。三分二。以宣薦塡充。其一則以凡納馬人塡充。以慰積鬱之情。似甚兩便。而大抵一二內設始之初。戰馬軍裝。頓勝於凡禁軍矣。紀律解弛。軍制不成貌樣。至於單罷之論。良以此也。此後則修明舊制。大加懲創。軍政不期嚴而自嚴。竝令申飭似好矣。御營大將李柱國以爲取才之人數多。塡充之窠甚少。臣意則一二內禁軍中。前銜及滿六朔自願退去之類。竝令從願許頉。次次塡充。退去之人。別成一案。寘之本曹。都政別取才散政。通瀜檢擬。二內未充之數。則五番中隨其有窠。三分二以宣薦。三分一以凡納馬人塡充。則不過一年之內。自有區處之道矣。副司直李敬懋。以爲一二內。從自願除減者。無礙任路事。定式施行。取其窠。合屬今薦。他番闕額。則今榜區處間。三分二。許付宣薦。似爲目下彌綸之政。總戎使李昌運以爲若以一二內隨窠口傳。則將不知拖至于幾年。若通七番窠而塡充。則在宣薦。雖有趁速區處之效。在凡禁軍。不無枳久向隅之歎。務盡得中之策。然後宣薦無積薪之憂。他番免失窠之歎。就此五番中。若出三窠。二塡宣薦。一塡凡出身。互相口傳。不出明年。庶可區處。禁衛大將徐有大。以爲見今一二內中。罷散人復屬者。先爲減下。新薦人塡充。則可存朝士之體。且通積滯之路。雖或以宣薦禁軍。一竝單罷爲宣云。而此則猝難變通。莫如實職罷散者。勿爲還屬。而二內中宣薦未付者。殆過七十數。各番中隨其窠出。先以宣薦塡差二內之他禁軍換送各番。則非久庶可區處。而凡禁軍之口傳積滯。殆有甚於宣薦。至於兩便之道。恐似難矣。副護軍具明謙以爲。今此宣薦出身納馬與取才人。合爲一百十二人。凡禁軍各色納馬人。合爲二百十三人。則比之宣薦。其數倍加。宣薦口傳一人。則凡禁軍口傳二人。似有均施之政。副護軍趙圭鎭以爲。今此聖敎。寔出於推廣莫大之慶。而禁旅元額。自有定數。事係軍政。固不可變通增額。今以新舊參半隨窠塡差。則於新取才者。猶是躐等。於舊取才與前仕之類。亦似無向隅之歎。平安兵使李漢泰以爲。禁軍若出三窠。則二屬宣薦。一屬凡禁軍。以爲漸次塡差之地。凡禁軍則各其番有闕。依前塡充。恐合便宜。禁軍別將李得濟以爲。目今二內番中。宣薦與凡禁軍。參錯。而除能麼兒二窠火砲二窠。宣薦爲四十七人。凡禁軍四十九人。今此四十九人之窠。隨他番。凡禁軍有窠。皆以慶科宣薦。口傳總入于二內。通一二番。爲先作爲宣薦之番。恐合事宜云。今此諸臣之議。略有參差。而大體則同。通瀜各番之有闕。三分二。新榜宣薦。三分一。凡納馬人。參錯塡代之設。似爲稍勝。已滿六朔人。許令自退。依例收用。則人皆願退。一二內必將盡爲新軍。此則論以軍制。恐涉疎虞。只令前銜已滿朔人。從願自退。以爲次次塡補之地。恐合事宜。請上裁。敎以。大抵宣薦內禁衛之復舊設寘。蓋因故將臣張志恒所建白。而凡爲士夫武弁者。百計圖避。多般沮戲。其時李判府事。爲本兵之長。力主故將臣之議。仍成節目。次第口傳矣。到今設有些少弊端。惟在別將束濕之勤慢。豈必輕易變更。不念銷刻之嫌乎。且以國體言之。宣薦士夫之爲禁軍。卽流來古規。尤何可乍設乍廢乎。然則就此成憲。須善彌綸。可爲兩便之道。況今番慶科後取才人格之數。旣甚夥然。竝與前取才入格。通計。洽踰百餘人。自朝家宜講振淹之政。俾免積薪之歎。前銜與閑散滿朔人。從願減下云云。訓御將之議也。前銜作散。勿令還屬禁旅云云。禁將之議也。此三說最有意見。而曾於復設之初。予以前銜還屬之殆近迫切。有多少筵敎。故將臣盛言其不可闊狹。累令依其言從施。伊時說話。詳載堂后日記。今欲從禁將議。則果無不勝權輿之嫌乎。予所以持難者此也。至於前銜閑散滿朔人。從願減下。卽不過一時方便之擧。無關於更張。此似有益而無害。無論如此如彼。當面詢處之。三局將臣。使之明日來待。宣薦一二內禁軍等。當召試小布一巡。仍以區處之方。亦欲面稽言聽。卿與別將番將等。率領來待。
정조 9년 · 강
照勘時囚金相玉等。
정조 9년 · 목
義禁府啓言。前總管金相玉元厚鎭宿衛重地。事體自別。而互相推諉。至有省記塡空之擧。事未前聞。極爲可駭。以此照律。罪各杖八十收贖。奪告身三等。允之。敎以。元厚鎭功減一等。
정조 9년 · 강
領敦寧鄭存謙陳箚請勘。賜批。
정조 9년 · 목
箚略曰。臣重經危疾。眞元已脫。尙委床簀。轉動須人。今日　享班。百僚咸簉。而末由自效於駿奔之列。廢闕常分。情禮俱虧。亟賜譴勘。以肅朝綱焉。批以。躬獻禮成。孺慕益難堪忍。未參享班。豈容過加辭遜。加意善攝。仍命遣史官傳諭。
정조 9년 · 강
判府事李福源陳箚請勘。賜批。
정조 9년 · 목
箚略曰。臣自日前重患感冒。委頓辛楚。已浹一旬。當此玉趾親勞。百隸駿奔之日。偃處私室。竟未趨參。常禮闕矣。臣分虧矣。伏乞亟降威罰。以警具僚焉。批以。此日躬獻。益覺莫逮。美疴奉慮無已。卿須安心勿辭。仍命遣史官傳諭。
정조 9년 · 강
掌令金履鏞陳疏懲討。賜批。
정조 9년 · 목
批以。所陳已諭於諸批。爾其勿辭察職。
정조 9년 · 강
遞承旨李義行呂善亨。以沈基泰金載瓚代之。尋遞基泰。以趙興鎭代之。前望也。
정조 9년 · 목
義行牌不進。敎以。許遞。前望單子入之。○敎曰。同副承旨許遞。前望單子入之。○政院以基泰在外啓請下諭。敎以。許遞。前望單子入之。
정조 9년 · 강
重推洪忠監司沈豐之。
정조 9년 · 목
備邊司啓言。依傳敎。過時未婚葬之類。全不顧助。與顧助而不報營委折。洪忠監司沈豐之處。發關査問矣。卽見其所報。則以爲牙山等十一邑。雖有助給之物。而旣甚零星。恐涉屑越。果未修報云。陰城林川稷山。雖有些少助給。而實非過時者。故不爲修報云。定山前縣監在任時。有所助給。而適値新舊官交替。不得修報云。其餘公山等二十九邑。搜問坊曲。而因昨年穡事之豐稔。或親戚相助。或隣里相恤。勿論婚葬。擧皆趁時過行。別無自官助給者云。故今此追報。牙山等十五邑。及前日所報西原等十邑。婚葬人。助給物種。一一開錄馳啓云矣。不報各邑之其所稱頉。俱不誠實。一依京畿例。不飭之道臣。從重推考。此後則各別嚴飭。從實修報之意。請分付。允之。
정조 9년 · 강
命擊錚人金得光原情。從速回啓。嚴聖澤論理議處。
정조 9년 · 목
刑曹啓言。昨日動駕時。典僕金得光等。擊錚原情以爲。渠等以一懸房之利。不足以保六十戶半千口之命。而諸道民以貿販事。陳弊京司。願爲變通。故去年正月。以作販蒙利之意。冒煩天聽。則分付本館。從長變通可也事。傳敎截嚴。而泮長頻遞。優游閱歲。乞卽變通云矣。一肆之新設。贖錢之蠲減。特軫寓接之資生。已施別般之惠澤。而少無知足之心。乃以不成之事。連年鳴金。殆差四件內稱冤者然。無嚴之習。代關後弊。原情勿施。狀頭金得光。請考律重勘。敎以。事雖猥越。蓋因不卽回啓之致。姑勿勘處。使之從速回啓。又啓言。定州居朴聖采等。擊錚原情。以爲去辛丑年。賑恤廳誤聽奸人之誣告。民人世傳有券畓六十餘石庫。打量於定州。故民人等訴冤本廳。則金乃永處。換浦畓六十餘石零。本廳給價買得云。故搜問於二三隣邑。則換浦畓。果在安州地云。而又考安州田案。則自戊辰爲始。畓十一結九十八卜。自定州移錄安州。昭昭明白。賑廳以一張換浦畓文記。收稅於安州。則打量之定州。必爲民畓。一捨一取。理所當然。詳考後。民畓六十餘石落及四年收稅錢一千四百餘兩。一竝出給云矣。二去辛丑年。自賑廳買得定州土地六十石零落。調民築垌。仍作屯畓。其後江落。不得收稅。近來泥生。入於定州官屯。故自該廳憑閱文券。下送差人。考案打量。還屬該廳。而京外奸民。互相締結。謂以民畓。必欲推尋。趙有文爲名漢。呈訴于該廳。則自該廳詳査決折。而渠輩所以執言者。亦皆言下卽綻。只聞定州換浦畓之說於年久之後。而指以爲此畓者。極涉狡猾。此乃昨年該廳之所覈實者。而移送臣曹。至於依律勘罪矣。今者有文名。雖錄於原情中。以年過七十之朴聖采。爲狀頭。其意隱然在除刑。尤極奸譎。而換面迭出。肆然鳴金。萬萬痛駭。原情勿施。聖采自臣曹。考律嚴處。指使之有文。請一竝照勘。允之。又啓言。擊錚罪人嚴聖澤。依　先朝受敎。爲先放送。敎以。卿等論理議處。
정조 9년 · 강
獻納柳雲羽陳疏懲討。賜批。
정조 9년 · 목
批以。所陳已諭諸批。爾其勿辭察職。
정조 9년 · 강
詣春塘臺。行宣薦試射。
정조 9년 · 목
予曰。南行宣傳官。此望外無之乎。兵判李在簡曰。三人外無之矣。予曰。未滿朔數人幾何。在簡曰。只有田義顯柳河源矣。予曰。昨下兵曹草記批旨。卿見之乎。在簡曰。見之矣。予曰。其中前銜人幾何。卿出問以奏。在簡出問。以十九人仰奏。予曰。昨秋册封慶科。異於他科。故予以廣慶之意。增其額數。多至數千餘人。而其中宣薦。亦近五十。欲許入內禁衛而人多窠窄。若前銜與準六朔者。次次減下。以新薦人。隨闕塡充似好。而第已滿朔數人。或有不願退去。則此非兩便之道。卿等之意何如。在簡曰。其中自願退去者固好。而亦有不願者。此則似掣礙矣。有大曰。前銜願退者少。不願者多。雖令西銓無礙區處。恐不免抑鬱之歎矣。予曰。別將番將。率內禁衛進前。各以所懷仰奏。別將等奏曰。自朝家雖令從自願減下者。有作窠之嫌。而旣已取才付職。則似無此嫌。且願去之人。不如不願人之多。此則事面恐涉苟艱矣。番將等奏曰。前銜人。雖有自願退去者。其實則多有不願者。朝家德意。非不欽仰。其勢則恐難便矣。敎曰。朝家雖欲區處新薦人。如有一毫有妨於渠輩。則何必爲此。若如爾等之言。則便是勒退。以朝家一親之心。豈忍爲此乎。此所以禁旅元數之外。以額外口傳啓下。以爲兩便之道矣。在簡曰。勿論新舊薦。參錯以用。隨窠塡充好矣。禁將徐有大曰。滿朔退去者。自兵曹復職。則似無所嫌矣。予曰。頃在丁酉年。因故將臣張志恒所奏。一二內禁衛。以宣薦人塡差。而伊時李判府爲本兵之長。力奏是議。至于今行之。近十年矣。設法之意。蓋慮前銜之無故作散。毋論參上參下。盡欲區處。而畢竟區處。不過參下而止矣。且以　列聖朝言之。　孝廟時禁軍爲一千。厥後　顯廟　肅廟朝。其數雖不及古。亦不下七百之數矣。大抵龍驤衛司直護軍。皆是軍銜。而輔國以下。皆入其中。此非他。爲朝家緩急之用也。此實倣唐宋五衛之例。而其所以待之者。實爲自別。故古例禁軍。闕內着唐鞋。佩勿禁牌出入。各雖禁軍。非如卒伍之比也。入則禁軍。出爲萬戶權管。雖曰武人。皆是士夫出身。今者宣薦人之於禁軍。耻其名編卒伍。不無自願退去者。此豈朝家待禁旅之意乎。渠輩胥動浮言。必是士夫禁軍之所爲。決非貧寒武弁之事也。朝家雖貴文賤武。宣薦乃參下武弁之極選。予所以屬之禁旅。以爲次次收用者。良以此也。夫設法之意。本欲永久遵行。若以些少弊端。乍設乍罷。則惡用法爲。爾等願退者旣少。則何可勒退乎。三將臣意見不一。不可不更問處之。仍命得濟。更以筵敎下詢訓御兩將以來。得濟出去回奏曰。訓將具善復以爲。前銜與滿六朔者之從其願權減之論。終涉苟艱。實無變通之道矣。別成一案。滿六朔後。一體收用。實出於新舊出身一視之特恩。則一二內禁旅。豈有一臺抑鬱之意耶。無容更議矣。御營大將李柱國以爲。凡宣薦出身已取才之人。俱是額外。因傳敎。額外之類。過六朔後。俱許檢擬。未爲不可。而終不若滿六朔者及前銜中自願退去之代。次次塡充之爲愈。至於疏滯之道。額外準朔之類。與禁軍準朔者。通瀜收用。則似無抑鬱之歎矣。予曰。諸將臣獻議亦然。以此以彼。不可無變通之道矣。予曰。今番一巡試射。四中者。爲七人。比較。命丁酉後內禁衛入屬人進前。問其入屬年月落仕緣由。敎曰。今日之召問爾等非他。爲慮爾等抑鬱之弊。欲施疏通之典。爾等其勿落莫也。朝家自有區處之道。勿爲缺望。○予曰。全羅監司黃海水使入侍。李在學李壽鵬進前。仍命宣諭。傳給諭書密符。
정조 9년 · 강
命慶科宣薦出身。以額外禁軍口傳。
정조 9년 · 목
兵曹判書李在簡啓言。册封慶科宣薦出身。依下敎。以額外禁軍。口傳啓下矣。新薦人無積滯之歎。他禁軍免掣礙之患。事旣兩便。人所以表揚邦慶之無前。處分出尋常萬萬。而此輩旣無納馬之事。初非付祿之窠。則凡係禁軍大小隨行之役。一切不當擧論。待其先納馬人。盡爲區處後。從自願隨其納馬。次第陞付原窠然後。始以實禁軍供仕。允合事宣。請以此分付。從之。
정조 9년 · 강
命宣薦出身申虎文等。相當職調用。申若文等陞六。
정조 9년 · 목
敎曰。宣薦內禁衛之今日召見。兼試射的。蓋出慰悅之意。一內出身申虎文安秀民。二內出身李萬吾。一巡四中。比較。亦皆入格。竝相當職調用。因此聞之。丁酉復設時。口傳者。間亦有之云。十年禁旅。尙此乾沒。足爲干和之一端。前銜禁軍申若文朴亨源。出身李翼海金宅和。陞六調用事。分付兵曹。
정조 9년 · 강
命湖南山郡大同。勿論錢木。從民願施行。
정조 9년 · 목
全羅監司李在學啓言。日前見前道臣所報。則以爲。本道綿農失稔。而幸蒙軫恤之盛澤。各營軍保。以純錢代捧。故民得以紓力。而道內山郡大同。或有願納純錢處。或有願納本色處。若拘於參半之規。無所變通。則民情必以爲難云。勿論錢木。各從民願。依臣營所報施行之意。請出擧條。分付該廳。從之。
정조 9년 · 강
命南行宣傳官。首久勤通瀜備擬。
정조 9년 · 목
敎曰。聞兵判言。南行宣傳官排擬甚艱。年少者只有一二人云。未準朔中首久勤人。通瀜備擬事分付。
정조 9년 · 강
命遣吏郞。摘奸諸執事淸齋。
정조 9년 · 목
東南　關王廟纛所祭。在再明也。
정조 9년 · 강
三月初八日　大報壇祭享。命當躬行。
정조 9년 · 목
因禮曹啓稟。有是命。
정조 9년 · 강
召見承旨金載瓚于重熙堂。
정조 9년 · 목
予曰。久不相見矣。載瓚曰。未能登筵。今爲五箇月矣。予曰。向來遭制。聞甚驚惜矣。載瓚曰。臣家盛滿之致。遭此慘境矣。
정조 9년 · 강
遞承旨金載瓚。以李兢淵代之。
정조 9년 · 목
敎曰。同副承旨聞其親病。勢難供職。許遞。前望單子入之。
정조 9년 · 강
副修撰申耆以母病陳疏徑出。批許救護。
정조 9년 · 강
遣承旨詣受香所。奉審摘奸。
정조 9년 · 목
東南　關王廟纛所祭。在明日也。
정조 9년 · 강
命訓鍊大將具善復兼察禁將左右捕將。
정조 9년 · 목
禁衛大將右捕將徐有大。左捕將李敬懋受香出去也。